Ja tok nnakajinto ja nmakꞌij pascua quixin ja raj Israel be ja Jesús pa Jerusalén.
Ja cꞌa tok xekaji xoc chipan ja nimlaj templo xin Dios.
Chipan ja templo ecꞌo juleꞌ winak quimajon quicꞌayixic wacax,
carnelo,
palomax in ecꞌo juleꞌ qꞌuexol tak pwok chakajaꞌ.
Ja Jesús xbanlaꞌ jun asial in tok tzur rmal xeꞌerlasajto ja winak chipan ja templo,
majun xutoꞌ ta riꞌ,
in xeꞌerlasajto chakajaꞌ ja carnelo e cachbil ja wacax.
Ja cꞌa qꞌuexol tak pwok ejeꞌeꞌ chicax chiquewach ja quipwok rmal in chꞌakix pa tokꞌulew ja quimesa chakajaꞌ.
Cꞌacꞌariꞌ xbij ja Jesús chique ja rajcꞌay tak palomax:
—Queꞌewasajel jutzꞌit ja wariꞌ,
ma teban ta tre ja rochoch ja nataꞌ Dios caniꞌ jun mercado,
neꞌ chique.
Ja cꞌa rdiscípulo tok quicꞌaxaj ja xbij xurkaj chique ja tzij ja tzꞌibtal can chipan ja rtzobal Dios quewaꞌ nbij riꞌ:
—Congana ntiꞌon chwe ja tok matiban respetar ja rawochoch in xa rmalariꞌ tok xtiqueban pokon chwe ja winak,
neꞌe ja Cristo tre ja Tatixel.
Queriꞌ ja tzꞌibtal can.
Ja cꞌa raj Israel quibij tre ja Jesús:
—¿Nak cꞌa nacꞌutbej chikawach chi cꞌol akꞌaꞌ tre ja cꞌa xaban chipan ja templo riꞌ?
xecheꞌ tre.
—Teyojoꞌ mpeꞌ ja templo riꞌ in ja ranin xa chi oxiꞌ kꞌij nyic chi wiꞌ jutij,
neꞌe ja Jesús chique.
Ja cꞌa raj Israel quibij tre:
—Jawaꞌ templo riꞌ tuban cuarentiséis junaꞌ majtajnakto rbanic in ¿nak moda cꞌariꞌ chi xa chi oxiꞌ kꞌij nayic chi wiꞌ jutij atat?
xecheꞌ tre.
Pro ja templo ja xnataj ja Jesús jariꞌ ja rcuerpo arjaꞌ.
Ja cꞌa tok cꞌastajnak chic chiquicojol camnakiꞌ bien xurkaj chique ja rdiscípulo ja rbin can tre ja templo chi xa chi oxiꞌ kꞌij nuyic chi wiꞌ jutij.
Quinimaj ja tzꞌibtal can chipan ja rtzobal Dios ojer in quinimaj chakajaꞌ ja tzij ja rbin can ja Jesús.
Ja cꞌa tok majtaji ja waꞌim rxin ja nmakꞌij pascua chipan ja tinamit Jerusalén triꞌ qꞌuejeꞌ wiꞌ ja Jesús in e qꞌuiy chique ja winak yukeꞌ quecꞌuꞌx ruqꞌuin rmal ja milagro ja xuban jeꞌe chiquewach.
Pro ja Jesús arjaꞌ ma xyukeꞌ ta rucꞌuꞌx cuqꞌuin como bien rotak janiꞌ quinaꞌoj canojelal ja winak.
Arjaꞌ ma rjawaxic ta tre xtichꞌob ta na chwach janiꞌ quinaꞌoj como bien rotak ja cꞌo pa tak canma ja winak xa nak ta chi winakil.